Indtil videre har Nordjyllands Politi fået anmeldelser på hele 22 indbrud torsdag aften og natten til fredag. 11 af indbruddene er sket i villaer. Syv af indbruddene i villaer formodes at være foretaget af en udenlandsk tyvebande, det oplyser vagtchef ved Nordjyllands Politi, Karsten Kristensen til TV2/NORD. De første fem indbrud var nord for Limfjorden og de sidste to var henholdsvis i Skalborg og Svenstrup. Indbruddene nord for Limfjorden fandt sted i Vadum og Stakladen, men inden da var det gået værre udover Aabybro, hvor der var i alt tre indbrud i villaer. Karsten Kristensen fortæller, at de syv indbrud er foretaget ved at brække en dør eller et vindue op med et brækjern. Tyvene er gået målrettet efter kontanter, smykker og elektronik. - Umiddelbart har der ikke været nogen hjemme nogen af stederne i forbindelse med de indbrud, der har været, siger Karsten Kristensen. Sidst der var en decideret indbrudsbølge i Nordjylland var mellem jul og nytår, da der var over 62 indbrud i regionen. I sommers var Nordjylland ligeledes udsat for en indbrudsbølge, da der var over 67 indbrud på bare tre døgn.

Referat:
Nordjyllands Politi mistænker en udenlandsk tyvebande for at stå bag en indbrudsbølge aftenen og natten mellem torsdag og fredag. Tyvene er gået målrettet efter smykker og kontanter, og har bevæget sig konsekvent fra nord mod syd.